
A kénhidrogén protektív hatásának és a hem-oxigenáz enzimrendszer antioxidáns szerepének tanulmányozása kísérletes colitis patkánymodellben

A gyulladásos bélbetegségek (Crohn betegség és colitis ulcerosa) krónikus kórképek. Kialakulásukban fő szerepe van a különböző immunfolyamatoknak illetve az oxidatív stressznek. A gyulladási faktorok bizonyítottan fokozzák a reaktív szabadgyökök képződését, ezáltal hozzájárulva az epitheliális és vaszkuláris sérülések kialakulásához. A fokozott oxidatív károsodással szemben az antioxidáns enzimrendszerek körébe tartozó hem-oxigenáz enzim (HO) indukálta útvonal aktiválódása védelmet nyújt, illetve a kénhidrogén (H2S), mint újonnan felfedezett „gasotranszmitter” is csökkenti a gyulladás mértékét. A gyulladásos bélbetegségek konzervatív kezelésében leggyakrabban alkalmazott gyógyszerek számos mellékhatással rendelkeznek, így hosszú távú használatuk jelentős morbiditással jár. A kevesebb szövődménnyel járó, új kezelési módok között szerepel a H2S-donorok használata, melyek alacsonyabb mellékhatásprofillal rendelkeznek, és csökkentik a gasztrointesztinális toxicitást.
Kísérletünk célja volt, hogy a 2,4,6-trinitrobenzén-szulfonsav (TNBS) indukálta colitis patkánymodellben megvizsgáljuk a kénhidrogén dózis-hatás függését és protektív hatását, valamint a protekcióban résztvevő mechanizmusok hátterét, különös tekintettel a HO-útvonalra.
A kísérlethez hím Wistar patkányokat használtunk. A vastagbélgyulladás modellezésére TNBS-t (10 mg/250 μl 50 %-os etanol/állat; intracolonalis beadás, 72 órás hatásvizsgálat) alkalmaztunk. A különböző dózisokban alkalmazott H2S-donorral (2x60; 15; 7,5; 3,75; 1,87; 0,93 µmol Lawesson’s reagens/0,5 ml karboximetil-cellulóz/állat; per os) a kísérlet minden napján kezeltük az állatok egy csoportját. Pozitív kontrollként sulfasalazint (SASP; 2x 25 mg/ttkg/ 0,5 ml 0,9 % NaCl/állat, per os) használtunk. A HO-enzimaktivitás gátlására ón-protoforfirint (SnPP; 30 µM/ állat/ s.c. beadás/nap) alkalmaztunk. A TNBS kezelést követő 3. napon vizsgáltuk a gyulladási paramétereket, HO aktivitást, illetve HO-1 expressziót, továbbá a vastagbél H2S-termelő enzimeinek expresszióját.
Eredményeink alapján elmondható, hogy az általunk alkalmazott vastagbélgyulladásos modellben a H2S-donor kezeléssel szignifikánsan csökkenteni tudtuk a gyulladási paramétereket, ellentétben a SnPP-kezelés növelte a gyulladás kiterjedését és súlyosságát a H2S-kezeléstől függetlenül, amiből következtethetünk a HO enzim gyulladásban betöltött szerepére. A protektív hatás kialakulásában feltehetőleg a HO enzim fokozott aktivitása is szerepet játszik.



